ПРОТОКОЛ № 17
от извънредно заседание на Комисия „Дисциплинарна дейност и
взаимодействие с Инспектората към Висшия съдебен съвет“
към съдийската колегия на Висшия съдебен съвет,
проведено на 28 септември 2023 г.

Днес, 28 септември 2023 г., понеделник, от 14:00 ч., в сградата на Висшия съдебен съвет, присъствено и чрез видеоконферентна връзка, се проведе извънредно заседание на комисия „Дисциплинарна дейност и взаимодействие с ИВСС“ към съдийската колегия на ВСС в състав: 

                                           ПРЕДСЕДАТЕЛ:	АТАНАСКА ДИШЕВА	
                                                     ЧЛЕНОВЕ:	ЦВЕТИНКА ПАШКУНОВА – чрез видеоконферентна връзка
СЕВДАЛИН МАВРОВ
СТЕФАН ГРОЗДЕВ – чрез
видеоконферентна връзка
ВЕРОНИКА ИМОВА

От администрацията на ВСС:
Деница Захариева – началник отдел „Дисциплинарни производства“ в дирекция „Правна“ – АВСС;
Славчо Арсов – главен експерт-юрисконсулт в отдел „Дисциплинарни производства“ в дирекция „Правна“ – АВСС.

Заседанието протече при следния дневен ред:

1. Извлечение от протокол № 17 от заседание на Комисията по правни въпроси към Пленума на Висшия съдебен съвет, проведено на 20 септември 2023 г., относно Закон за изменение и допълнение на Конституцията на Република България.

1. ОТНОСНО: Извлечение от протокол № 17 от заседание на Комисията по правни въпроси към Пленума на Висшия съдебен съвет, проведено на 20 септември 2023 г., относно Закон за изменение и допълнение на Конституцията на Република България.
След разисквания и проведено гласуване,
КОМИСИЯ „ДИСЦИПЛИНАРНА ДЕЙНОСТ И ВЗАИМОДЕЙСТВИЕ
С ИВСС“ КЪМ СЪДИЙСКАТА КОЛЕГИЯ НА ВСС
Р Е Ш И:
1.1. ПРИЕМА становище по проект на Закон за изменение и допълнение на Конституцията на Република България, както следва:
I. По отношение на предложените изменения/допълнения относно правомощията на министъра на правосъдието, посочени в § 11, чл. 131,   т. 3. 
Съгласно действащата нормативна уредба – чл. 312, ал. 1, т. 4 от Закона за съдебната власт, министърът на правосъдието е посочен като компетентен да прави предложения за образуване на дисциплинарно производство за налагане на дисциплинарно наказание на съдия, прокурор и следовател, на административен ръководител и заместник на административен ръководител. Съгласно предложените изменения в § 11, чл. 131, т. 3 е предвидено министърът на правосъдието да може да прави единствено предложения за освобождаване от длъжност на съдии. От така предложения текст не става ясно дали се касае до освобождаване от длъжност без оглед на основанието за това или се има предвид конкретно налагането на дисциплинарно наказание „дисциплинарно освобождаване от длъжност“. Такова уточнение е важно поради наличието на различни основания за освобождаване от длъжност (само част от тях, посочени в § 10, чл. 129, ал. 3 от законопроекта).
Наред с това, считаме, че правомощието на министъра на правосъдието да прави предложения за образуване на дисциплинарно производство за налагане на дисциплинарно наказание от посочените в чл. 308, ал. 1 ЗСВ  на съдии не следва да бъде ограничавано/премахвано, тъй като то произтича от  принципа за  разделение на властите, който включва необходимостта и ползата от това те да взаимодействат и да функционират съгласувано. Трите власти са обвързани с отношения на взаимен контрол и възпиране, които са заложени в Конституцията. Разделението на властите не трябва да води до изолация, а до сътрудничество и взаимодействие между тях (в този смисъл е Решение № 1/14.01.1999 г. по к.д. № 34/98 г.).
ІІ. По отношение на предложените изменения/допълнения относно правомощията на Инспектората на съдебната власт, посочени в § 12, чл. 132а, ал. 6, т. 3 и т. 4.
Считаме, че предвиденото правомощие Инспекторатът да прави предложения за образуване на дисциплинарно производство за налагане на дисциплинарно наказание при констатирани системни или груби нарушения на закона и на съдопроизводствените правила от страна на съдии въз основа на извършени проверки, противоречи на основния  принцип за независимост на съдебната власт и независимост на съдиите при осъществяване на техните функции, закрепен в чл. 117, ал. 2 от Конституцията. Намираме, че е недопустимо Инспекторатът да се  произнася относно наличието на нарушение на закона и на съдопроизводствените правила от страна на съдия, което следва да се преценява в рамките на инстанционния контрол. Произнасяне по тези въпроси би представлявало намеса в правораздавателната  дейност, което освен, че е извън правомощията на Инспектората, но като общо правило не  може да бъде основание за ангажиране на дисциплинарна отговорност на съдия. Отделно от това, предвиденото правомощие на Инспектората влиза в противоречие с правилото, прогласено в чл. 132а, ал. 6, т. 1, според което Инспектората на съдебната власт проверява дейността на органите на съдебната власт без да засяга независимостта на съдиите при осъществяване на техните функции. 

1.2. ИЗПРАЩА становището на Комисията по правни въпроси към Пленума на Висшия съдебен съвет.

ПРЕДСЕДАТЕЛ НА КОМИСИЯ
„ДИСЦИПЛИНАРНА ДЕЙНОСТ И
ВЗАИМОДЕЙСТВИЕ С ИВСС“ КЪМ 
СЪДИЙСКАТА КОЛЕГИЯ НА ВСС:	(П)
АТАНАСКА ДИШЕВА